Kommissionens beslutning

af 18. marts 2003

om offentliggørelse af referencen til standarden EN 613:2000 "Gasradiatorer" i henhold til Rådets direktiv 90/396/EØF

(meddelt under nummer K(2003) 710)

(EØS-relevant tekst)

(2003/189/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/396/EØF af 29. juni 1990 om tilnærmelse af medlemsstaternes lovgivning om gasapparater(1), ændret ved direktiv 93/68/EØF(2), særlig artikel 6, stk. 1,

under henvisning til udtalelse fra det stående udvalg, der er nedsat ved artikel 5 i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter samt forskrifter for informationssamfundets tjenester(3), ændret ved direktiv 98/48/EF(4), og

ud fra følgende betragtninger:

(1) I henhold til artikel 2 i direktiv 90/396/EØF kan gasapparater kun markedsføres og tages i brug, hvis de ved normal anvendelse ikke frembyder nogen risiko for mennesker, husdyr og ejendom.

(2) I henhold til artikel 5 i direktiv 90/396/EØF formodes gasapparater at være i overensstemmelse med de i artikel 3 omhandlede væsentlige krav, når de er i overensstemmelse med de relevante nationale standarder, der gennemfører de harmoniserede standarder, hvis referencer er blevet offentliggjort i Den Europæiske Unions Tidende.

(3) Medlemsstaterne skal offentliggøre referencerne for de nationale standarder, der gennemfører de harmoniserede standarder, hvis referencer er blevet offentliggjort i Den Europæiske Unions Tidende.

(4) Det Forenede Kongerige har fremsat en formel indsigelse mod den harmoniserede standard EN 613:2000 "Gasradiatorer", som blev vedtaget af Den Europæiske Standardiseringsorganisation (CEN) den 13. juli 2000; referencen hertil blev offentliggjort i De Europæiske Fællesskabers Tidende den 18. juli 2001(5). Ifølge de britiske myndigheder opfylder den ikke de væsentlige krav i direktiv 90/396/EØF, særlig kravene i punkt 2.1 og 3.2.2 i bilag I, idet de tekniske krav til apparater med front af dekorationsglas ikke er tilstrækkelige til at sikre et højt sikkerhedsniveau. Det Forenede Kongerige finder det særligt bekymrende, at farlige situationer i forbindelse med sådanne produkter kan opstå ved ansamling af gas, idet ansamlet, uforbrændt gas kan antændes og volde alvorlig skade.

(5) På grundlag af de oplysninger, Kommissionen har modtaget i forbindelse med høring af de nationale myndigheder, CEN og udvalget nedsat ved direktiv 98/34/EF, er der ikke fundet bevis til støtte for denne risiko for gasansamling eller gaseksplosion. Kommissionen har derfor ikke kunnet konstatere, at den harmoniserede standard EN 613:2000 ikke opfylder de væsentlige krav i direktiv 90/396/EØF -

VEDTAGET FØLGENDE BESLUTNING:

Artikel 1

Referencen til standard EN 613:2000 "Gasradiatorer", som blev vedtaget af Den Europæiske Standardiseringsorganisation (CEN) den 13. juli 2000 og første gang offentliggjort i De Europæiske Fællesskabers Tidende den 18. juli 2001, vil ikke blive slettet af listen over standarder offentliggjort i Den Europæiske Unions Tidende. Standarden vil således fortsat give formodning om overensstemmelse med de relevante bestemmelser i direktiv 90/396/EØF.

Artikel 2

Denne beslutning er rettet til medlemsstaterne.

Udfærdiget i Bruxelles, den 18. marts 2003.

På Kommissionens vegne

Erkki Liikanen

Medlem af Kommissionen

(1) EFT L 196 af 26.7.1990, s. 15.

(2) EFT L 220 af 30.8.1993, s. 1.

(3) EFT L 204 af 21.7.1998, s. 37.

(4) EFT L 217 af 5.8.1998, s. 18.

(5) EFT C 202 af 18.7.2001, s. 5.